Nordjyllands Beredskab blev klokken 12.36 kaldt ud til en brand hos en autoophugger på Sjøstrupvej syd for Aars. Branden var så voldsom, at den kunne ses flere kilometer væk. Ifølge indsatsleder Klavs Bojsen fra Nordjyllands Beredskab er en stor værkstedshal på rundt regnet 400 kvadratmeter udbrændt, så kun bygningskonstruktionen står tilbage. Derudover er der brændt 15 skrottede biler, der stod udenfor hallen i to lag. - Der er tale om omfattende skader, siger Klavs Bojsen. Ejeren er autoophuggerfirmaet er kørt til hospitalet til tjek for røgforgiftning, da han ifølge indsatslederen havde indåndet en del røg, mens en medhjælper slap for at skulle en tur på hospitalet. Klavs Bojsen vil ikke komme med et bud på en mulig brandårsag, men branden er efter al sandsynlighed startet i et hjørne i værkstedshallen, hvor der stod et oliefyr. Der var mandskab fra stationerne i Aars, Farsø og Aalestrup  til stede ved branden, som indsatslederen forventede ville være slukket ved 15-tiden.

Opsummering:
En stor værkstedshal og 15 biler udbrændte ved kraftig brand nær Aars.